ΓΡΑΠΤΗ ΕΡΩΤΗΣΗ E-2228/00

υποβολή: Armando Cossutta (GUE/NGL) και Lucio Manisco (GUE/NGL) προς το Συμβούλιο

(11 Ιουλίου 2000)

Θέμα: Ευρωπαϊκή συμμετοχή στο Plan Colombia των ΗΠΑ

Σύμφωνα με τον Βρετανικό Τύπο (τις εφημερίδες Gardian και Observer), την Δευτέρα 19 Ιουνίου 2000 κατά τη διάρκεια πολυμερών διαβουλεύσεων στο Βρετανικό Υπουργείο Εξωτερικών, οι Ηνωμένες Πολιτείες ζήτησαν από τις κυβερνήσεις της Ευρωπαϊκής Ένωσης να συμμετάσχουν με ποσό ύψους 600 εκατ. στερλινών στο γνωστό ως Plan Colombia, που ήδη ενέκρινε η κυβέρνηση Clinton χρησιμοποιώντας το με πιστώσεις ύψους 1,6 δισ. δολαρίων, για την στρατιωτική και οικονομική ενίσχυση της Κυβέρνησης της Κολομβίας στην καταπολέμηση των ναρκωτικών. Το σχέδιο, το οποίο περιλαμβάνει και την χορήγηση 63 μαχητικών ελικοπτέρων τύπου Blackhawks, τεθωρακισμένων και άλλων βαρέων όπλων στις ένοπλες δυνάμεις της Μπογκοτά, έχει προκαλέσει σοβαρές ανησυχίες εντός και εκτός του Κογκρέσου των ΗΠΑ στο μέτρο που, στα πλαίσια της προσχηματικής προσπάθειας για την εκρίζωση της διακίνησης των ναρκωτικών, απειλείται να δοθεί οριστικό τέρμα στις ειρηνευτικές διαπραγματεύσεις με τις ανταρτικές ομάδες FΑRK και ΕLΝ και να μετατραπεί η Κολομβία σ ένα άλλο Βιετνάμ, οξύνοντας έναν εμφύλιο πόλεμο ο οποίος στα τελευταία 36 χρόνια προξένησε εκατοντάδες χιλιάδες θανάτων άνω του ενός εκατομμυρίου πρόσφυγες, και σημαντικές επιπτώσεις σε γειτονικές χώρες όπως η Βενεζουέλα.

1. Δεν θεωρεί άραγε το Συμβούλιο ότι πρέπει να πληροφορήσει το Ευρωπαϊκό Κοινοβούλιο όσον αφορά την ουσία και την έκβαση των πολυμερών διαβουλεύσεων του Λονδίνου;

2. Δεν κρίνει το Συμβούλιο ότι πρέπει να αποσυνδεθεί η ΕΕ από το Plan Colombia, ακόμη και αν η ζητούμενη συνεισφορά θα αποσκοπεί στην οικονομική και ανθρωπιστική βοήθεια;

3. Δεν φρονεί άραγε το Συμβούλιο ότι πρέπει να συνεχίσει κατά τρόπον αυτόνομο και χωρίς δεσμεύσεις την οικονομική ενίσχυση της Κολομβίας, που ήδη ανέρχεται σε 5 εκατ. ευρώ;

4. Δεν κρίνει άραγε το Συμβούλιο πως μία τέτοια βοήθεια πρέπει να ενισχυθεί και να στοχεύει ουσιαστικά στην αντικατάσταση των καλλιεργειών κόκας και παπαρούνας με άλλες καλλιέργειες που θα διασφαλίζονται από προγράμματα εμπορικών πιστώσεων προκειμένου να προωθηθεί η οικονομική και η κοινωνική επιτυχία της γεωργικής μετατροπής και, με τον τρόπο αυτό, να εκριζωθεί η διακίνηση των ναρκωτικών;

5. Δεν πιστεύει άραγε το Συμβούλιο πως πρέπει να παρέμβει όπως επανειλημμένα ζητούν οι εκπρόσωποι των ανταρτών και της κοινωνίας των πολιτών της Κολομβίας όταν επισκέπτονται τις ευρωπαϊκές πρωτεύουσες με μεσολαβητικό έργο που θα αποσκοπεί στην επαναπροώθηση μιάς πραγματικής ειρηνευτικής διαδικασίας και στην επίτευξη μη στρατιωτικής λύσης για μία τόσο μακρά και αιματηρή διένεξη;

Απάντηση

(20 Νοεμβρίου 2000)

Το ονομαζόμενο Σχέδιο Colombia είναι ένα πρόγραμμα εθνικής αποκατάστασης το οποίο ετέθη σε εφαρμογή από τον Πρόεδρο Pastrana κατά την εκλογή του τον Ιούλιο του 1998. Το εν λόγω σχέδιο, το οποίο προβλέπει προϋπολογισμό 7 600 εκατομμυρίων δολαρίων για τρία έτη, περιλαμβάνει διατάξεις σχετικά με την ειρηνευτική διαδικασία στην Κολομβία, την ανάκαμψη της κολομβιανής οικονομίας, την καταπολέμηση των ναρκωτικών, τη μεταρρύθμιση του δικαστικού συστήματος, την προστασία των ανθρωπίνων δικαιωμάτων, τη δημοκρατία και την κοινωνική ανάπτυξη.

Ο Πρόεδρος Pastrana απευθύνθηκε στη διεθνή κοινότητα ζητώντας της ναποστηρίξει τη χρηματοδότηση αυτού του σχεδίου. Ειδικότερα, απευθύνθηκε στο Ευρωπαϊκό Κοινοβούλιο στις 25 Ιουνίου 1999. Εκείνη την ημέρα, συναντήθηκε επίσης με τον Γενικό Γραμματέα/ Ύπατο Εκπρόσωπο κ. Solana, καθώς και με τον Επίτροπο κ. Chris Patten. Ανακοίνωσε την πρόθεσή του να στείλει απεσταλμένους στις πιθανές χώρες δωρητές, προκειμένου να παρουσιάσουν και να συγκεκριμενοποιήσουν το αίτημά του για ενίσχυση.

Όσον αφορά τη συνεδρίαση που αναφέρθηκε στον βρετανικό Τύπο, πρόκειται χωρίς αμφιβολία για μια συνεδρίαση τεχνικού επιπέδου που διοργανώθηκε από το βρετανικό Υπουργείο Εξωτερικών στο Λονδίνο στις 19 Ιουνίου 2000 με στόχο την προκαταρκτική ανταλλαγή απόψεων με την κυβέρνηση της Κολομβίας και αντιπροσώπους της ιδιωτικής κοινωνίας αυτής της χώρας, ενόψει της διεθνούς συνεδρίασης για την ειρηνευτική διαδικασία στην Κολομβία που πραγματοποιήθηκε στη Μαδρίτη στις 7 Ιουλίου 2000πό την αιγίδα της Διαμερικανικής Τράπεζας Ανάπτυξης. Το Ευρωπαϊκό Κοινοβούλιο εκπροσωπήθηκε κατά τη συνεδρίαση της Μαδρίτης. Μετά τη συνεδρίαση της Μαδρίτης, τα κράτη μέλη της Ένωσης, καθώς και η Ευρωπαϊκή Επιτροπή, πρέπει να μελετήσουν τις συγκεκριμένες δυνατότητες συνεργασίας με την Κολομβία στους προαναφερόμενους τομείς.

Το Συμβούλιο είχε ήδη, επανειλημμένα, ευκαιρία να ενημερώσει το Ευρωπαϊκό Κοινοβούλιο σχετικά με την κατάσταση στην Κολομβία και το Σχέδιο Colombia, ιδίως δε κατά τη σύνοδο του Απριλίου, σε απάντηση στην προφορική ερώτηση QH/300/00.

Η Ευρωπαϊκή Ένωση παρακολουθεί εκ του σύνεγγυς την κατάσταση στην Κολομβία, με επαφές με την κυβέρνηση αυτής της χώρας, την ιδιωτική κοινωνία και τις παρούσες στη χώρα ΜΚΟ.

Έχοντας επίγνωση των σοβαρότατων επιπτώσεων της βίαιης κατάστασης που επικρατεί σ’ αυτή τη χώρα, η Ένωση επιβεβαίωσε εκ νέου τηνποστήριξή της προς την κυβέρνηση της Κολομβίας για την προώθηση της ειρηνευτικής διαδικασίας. Αποδίδει μέγιστη σημασία στην ουσιαστική συμμετοχή της ιδιωτικής κοινωνίας και όλων των αντιμαχομένων μερών για την προώθηση της εθνικής συμφιλίωσης και της οικονομικής και κοινωνικής ανάπτυξης της χώρας.

Η Ένωσηποστηρίζει τη διαπραγματευτική διαδικασία που κίνησε η κυβέρνηση της Κολομβίας με τις κυριότερες ένοπλες ομάδες, καθώς και τις προσπάθειες της κυβέρνησης για την πρόσβαση της ιδιωτικής κοινωνίας στο διάλογο σχετικά με την ειρηνευτική διαδικασία, χάρη σε διευρυμένη συνεννόηση.

Η Ευρωπαϊκή Ένωση έχει επίγνωση των σοβαρών προβλημάτων που αντιμετωπίζει η Κολομβία και θεωρεί ότι μια ολοκληρωμένη προσέγγιση είναι απολύτως απαραίτητη για την επίλυση αυτών των αλληλένδετων προβλημάτων.

Η Ευρωπαϊκή Ένωση είναι πρόθυμη να μελετήσει ενδεχόμενες νέες συνεργασίες σε τομείς όπως ο εκσυγχρονισμός του κράτους, η ενίσχυση των δημοκρατικών θεσμών και του κράτους δικαίου, ο σεβασμός των ανθρωπίνων δικαιωμάτων, η προστασία του περιβάλλοντος, η ανάπτυξη των εναλλακτικών καλλιεργειών και η οικονομική μεταρρύθμιση.